ПРИЛОГ 3

КРИТЕРИЈУМИ ЗА ОДЛУЧИВАЊЕ О ПОТРЕБИ ПРОЦЕНЕ УТИЦАЈА

Критеријуми за одлучивање о потреби процене утицаја су:

1.   Карактеристике пројекта:

1) величина и приказ целокупног планираног пројекта,

2) кумулативни утицај са другим спроведеним, одобреним, повезаним или планираним пројектима,

3) коришћење природних вредности: ваздух, вода, земљиште, шуме, геолошки ресурси, биљни и животињски свет укључујући и биолошку разноврсност, у току извођења и експлоатације,

4) очекиване емисије и производња отпада у току извођења и експлоатације,

5) очекиване количине и природа емисија гасова са ефектом стаклене баште,

6) друга загађења и непријатности (бука, мириси, дим, вибрације, зрачења и сл),

7) ризик од великих несрећа и/или катастрофа које су релевантне за пројекат у питању, укључујући оне које су узроковане променом климе, према научним сазнањима,

8) ризик за људско здравље због загађења подземних и површинских вода, ваздуха или земљишта и др;

2.   Локација пројекта:

1) постојеће коришћење и планирана намена земљишта,

2) релативна заступљеност, доступност, квалитет и способност обнављања природних вредности (ваздух, вода, земљиште, шуме, геолошки ресурси, биљни и животињски свет укључујући и биолошку разноврсност) тог подручја и његовог подземног дела,

3) прихватни капацитет животне средине посебно:

(1) мочварна подручја, обална подручја река и ушћа река,

(2) планинска и шумска подручја,

(3) заштићена подручја (строги резерват природе, специјални резерват природе, национални парк, споменик природе, заштићено станиште, предео изузетних одлика и парк природе) подручја обухваћена Еколошком мрежом (еколошки значајна подручја, еколошки коридори и заштитна зона) и подручја обухваћена Емералд мрежом,

(4) правци миграције, гнездилишта, подизања младих или одморишта и сл. миграторних и/или заштићених врста птица,

(5) подручја која не испуњавају стандарде квалитета животне средине релевантне за пројекат или подручја у којима се сматра да ти стандарди нису задовољени,

(6) густо насељена подручја,

(7) предели и подручја од историјске, културне или археолошке важности,

(8) подручја на којима се налазе објекти под посебном заштитом у складу са законом (зоне изворишта водоснабдевања и сл);

3.   Могући утицаји пројекта:

1) величина и просторни обухват утицаја као што су географско подручје и број становника на које би пројект могао утицати,

2) врста утицаја,

3) прекогранична природа утицаја,

4) интензитет и сложеност утицаја,

5) вероватноћа утицаја,

6) очекивани настанак, трајање, учесталост и реверзибилност утицаја,

7) кумулативни утицај са утицајима спроведених, одобрених, повезаних или планираних пројеката,

8) могућност ефикасног смањења утицаја.