На основу члана 5. ст. 1. и 2. Закона о процени утицаја на животну средину („Службени гласник РСˮ, број 94/24) и члана 42. став 1. Закона о Влади („Службени гласник РСˮ, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ЛИСТИ ПРОЈЕКАТА ЗА КОЈЕ ЈЕ ОБАВЕЗНА ПРОЦЕНА УТИЦАЈА НА ЖИВОТНУ СРЕДИНУ, ЛИСТИ ПРОЈЕКАТА ЗА КОЈЕ ПОСТОЈИ ОБАВЕЗА ПОДНОШЕЊА ЗАХТЕВА ЗА ОДЛУЧИВАЊЕ О ПОТРЕБИ ПРОЦЕНЕ УТИЦАЈА НА ЖИВОТНУ СРЕДИНУ И КРИТЕРИЈУМИМА ЗА ОДЛУЧИВАЊЕ О ПОТРЕБИ ПРОЦЕНЕ УТИЦАЈА НА ЖИВОТНУ СРЕДИНУ

Члан 1.

Овом уредбом прописује се Листа пројеката за које је обавезна процена утицаја на животну средину, Листа пројеката за које постоји обавеза подношења захтева за одлучивање о потреби процене утицаја и критеријуми за одлучивање о потреби процене утицаја за пројекте за које постоји обавеза подношења захтева за одлучивање о потреби процене утицаја.

Члан 2.

Поједини изрази употребљени у овој уредби имају следеће значење:

1) *заштићена подручја* су подручја која имају изражену геолошку, биолошку, екосистемску и/или предеону разноврсност због чега се актом о заштити проглашавају заштићеним подручјима од општег интереса (строги резерват природе, специјални резерват природе, национални парк, споменик природе, заштићено станиште, предео изузетних одлика и парк природе);

2) *биолошка разноврсност* (биодиверзитет) јесте свеукупност гена, врста и екосистема на неком јасно одређеном подручју;

3) *Емералд мрежа* је [еколошка](https://sr.wikipedia.org/wiki/%D0%95%D0%BA%D0%BE%D0%BB%D0%BE%D0%B3%D0%B8%D1%98%D0%B0) мрежа коју чине подручја од посебног интереса за заштиту и очување угрожених дивљих врста флоре и фауне и њихових станишта чији је основ за успостављање Конвенција о очувању европске дивље флоре и фауне и природних станишта - [Бернска конвенција](https://sr.wikipedia.org/w/index.php?title=%D0%91%D0%B5%D1%80%D0%BD%D1%81%D0%BA%D0%B0_%D0%9A%D0%BE%D0%BD%D0%B2%D0%B5%D0%BD%D1%86%D0%B8%D1%98%D0%B0&action=edit&redlink=1) (Закон о потврђивању Конвенције о очувању европске дивље флоре и фауне и природних станишта („Службени гласник РС – Међународни уговориˮ, број 102/07));

4) *капацитет животне средине* јесте способност животне средине да прихвати одређену количину загађујућих материја по јединици времена и простора тако да не наступи неповратна штета у животној средини;

5) *брзи (експресни) пут* је пут одређен за саобраћај аутомобила, на који се може ући само преко петље или раскрснице, на коме је регулисан саобраћај и забрањено заустављање или стајање;

6) *пратећи садржаји јавног пута* су објекти, постројења и уређаји за ефикасно управљање путевима и саобраћајем (функционални садржаји: базе за одржавање пута, центри за управљање саобраћајем, наплатне станице и др), као и за пружање услуга корисницима пута (пратећи садржаји за потребе корисника: станице за снабдевање моторних возила горивом, места за пуњење возила на електрични погон, одморишта, паркиралишта, мотели, ресторани, сервиси, продавнице и други објекти за пружање услуга);

7) *путни објекат* је грађевински објекат који је саставни (припадајући) део пута: мост, подвожњак, надвожњак, вијадукт, пропуст, тунел, галерија, потпорни зид, обложни зид и сл;

8) *еквивалентни становник* je oрганско биоразградиво оптерећење које има петодневну биохемијску потрошњу кисеоника од 60 g на дан;

9) *депонија* је место за коначно санитарно одлагање отпада на површини или испод површине земље;

10) *складиште* је простор (ограђен или неограђен, покривен или непокривен, отворен или затворен), који служи за ускладиштење и/или чување сировина, полупроизвода, производа или отпада с намером да после одређеног времена буде укључен у даљи транспорт, производњу, прераду, дистрибуцију или потрошњу, који је за те сврхе изграђен и опремљен;

11) *геолошко складиштење угљен-диоксида (CO2)* је убацивање праћено складиштењем токова угљен-диоксида у подземним геолошким формацијама;

12)*ток угљен-диоксида (CO2)* је ток супстанци који је резултат процеса заробљавања угљен-диоксида;

13) *енергетске минералне сировине* су нафта, земни гас, гасни кондензат, угаљ, уљни шкриљци, радиоактивне руде, земни восак – парафин и др;

14) *неметаличне минералне сировине* су неметаличне минералне сировине за индустријску прераду: графит, сумпор, барит, лискуни, гипс, креда, кварц, кварцни песак, драго камење, глина, фелдспати, талк, туф, минералне сировине за производњу цемента (лапорац), борати, магнезит, карбонатне минералне сировине за индустријску прераду (кречњак и доломити), силикатне минералне сировине за индустријску прераду, соли, минералне воде из којих се добијају минералне сировине, сем минералних вода које се користе у лековите, бањске и рекреативне сврхе или као вода за пиће или другу намену на које се примењују прописи о водама, бром, јод, пелоиди - природно лековито блато и др; и неметаличне минералне сировине за производњу грађевинског материјала: техничко - грађевински камен (амфиболит, андезит, базалт, дијабаз, гранит, доломит, кречњак), грађевински песак и шљунак из необновљивих лежишта, песак и шљунак добијен поступком речног и језерског багеровања, опекарска глина, тресет, архитектонско-грађевински камен и др;

15) *металичне минералне сировине* су руде црних метала – гвожђе, манган, хром, титанијум и др, руде обојених метала – бакар, олово, цинк, алуминијум, магнезијум и др, руде племенитих метала – сребро, злато, платина и др, руде ретких метала – никл, кобалт, волфрам, антимон, селен, стронцијум, жива и др; руде ретких метала – литијум, германијум, берилијум, кармијум, индијум, галијум и др.

Члан 3.

Пројекти за које је обавезна процена утицаја на животну средину наведени су у Листи I која је дата у Прилогу 1, који је одштампан уз ову уредбу и чини њен саставни део (у даљем тексту: Листа I).

Листа I из става 1. овог члана садржи назив пројекта, његов редни број, тачку и подтачку и, зависно од могућег утицаја на животну средину, његову величину, односно капацитет, површину или дужину. За пројекте код којих није наведена величина, односно капацитет, површина или дужина, процена утицаја на животну средину је обавезна за све пројекте те врсте, односно назива.

Члан 4.

Пројекти за које постоји обавеза подношења захтева за одлучивање о потреби процене утицаја наведени су у Листи II која је дата у Прилогу 2, који је одштампан уз ову уредбу и чини њен саставни део (у даљем тексту: Листа II).

Листа II из става 1. овог члана садржи назив пројекта, разврстаног у одговарајућу привредну грану којој припада означену редним бројем, тачку и подтачку уз назив пројекта и, зависно од могућег утицаја на животну средину, његову величину, односно капацитет, површину или дужину. За пројекте код којих није наведена величина, односно капацитет, површина или дужина, обавеза подношења захтева за одлучивање о потреби процене утицаја је обавезна за све пројекте те врсте, односно назива.

Члан 5.

Критеријуми за одлучивање о потреби процене утицаја за пројекте за које постоји обавеза подношења захтева за одлучивање о потреби процене утицаја дати су у Прилогу 3, који је одштампан уз ову уредбу и чини њен саставни део.

Критеријуме из става 1. овог члана чине три групе, и то: критеријуми који се односе на карактеристике пројекта, критеријуми који се односе на место (локацију) извођења пројекта и полазећи од ове две групе критеријума, критеријуме који се односе на процену могућих утицаја пројекта.

Применом критеријума из става 1. овог члана доноси се одлука у сваком појединачном случају о потреби процене утицаја на животну средину одређеног пројекта са Листе II.

Члан 6.

Даном ступања на снагу ове уредбе престаје да важи Уредба о утврђивању Листе пројеката за које је обавезна процена утицаја и Листе пројеката за које се може захтевати процена утицаја на животну средину („Службени гласник РСˮ, број 114/08).

Члан 7.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-13120/2025-2

У Београду, 27. новембра 2025. године

В Л А Д А

ПРЕДСЕДНИК

проф. др Ђуро Мацут, с.р.